Virallinen lehti nro C 310 , 09/10/1998 s. 0110



KIRJALLINEN KYSYMYS P-0647/98 komissiolle esittäjä(t): John Iversen (PSE) (25. helmikuuta 1998) Aihe: Naudanlihan menekin edistäminen ¨Ehdotuksen Euroopan parlamentin ja neuvoston asetukseksi (EY) toimenpiteistä korkealaatuisen naudanlihan menekin edistämiseksi ja markkinoimiseksi sekä naudanlihan päällysmerkintöjä koskevista tiedotustoimenpiteistä¨ (KOM(97)0518) täytäntöön panemista koskevassa ehdotuksessa naudanlihalle maksettava tuki rajoitetaan koskemaan liharoduista saatavaa naudanlihaa ja kaikenrotuisia alle 140 kilon painoisia vasikoita, jotka käytännöllisesti katsoen kaikki ovat syöttövasikoita. Tätä rajoitusta perustellaan sillä, että komissio haluaa edistää siirtymistä maitoa/ lihaa tuottavista roduista puhtaisiin liharotuihin. 1. Katsooko komissio, että tanskalaiset maitoa/lihaa tuottavien rotujen vasikat, jotka on kuljetettu pikkuvasikkoina Hollantiin ja joita on kasvatettu syöttövasikkoina - tuotantotapa, joka tulee olemaan kielletty siirtymäajan jälkeen - ovat parempilaatuisia kuin samat vasikat, jotka on kasvatettu ¨luonnonmukaisiksi¨ mullikoiksi sillä tilalla, jolla ne ovat syntyneet? 2. Katsooko komissio, että vanhojen emolehmien liha on korkeampilaatuista kuin ruohoa koko elinikänsä syöneiden maitoa/lihaa tuottavien rotujen härkien liha? 3. Onko komissio todella sitä mieltä, että liharotuihin siirtymistä pitäisi edistää; eikö tämän tuotannon lisäys ja samanaikainen maidontuotannon kiintiöinti ole pääsyy naudanlihan ylituotantoon? 4. Eikö komissio ole samaa mieltä siitä, että se, ettei maitoa/lihaa tuottavista roduista saatavan naudanlihan menekin edistämiseen voida myöntää lisämäärärahoja, on syrjintää ja ehdotuksen otsikon vastaista; eikö ole kyse samasta tarpeesta palauttaa kuluttajien luottamus kaikkea naudanlihaa kohtaan? Komission jäsenen Franz Fischlerin komission puolesta antama vastaus (26. maaliskuuta 1998) Toimenpiteistä korkealaatuisen naudanlihan menekin edistämiseksi ja markkinoimiseksi sekä naudanlihan päällysmerkintöjä koskevista tiedotustoimenpiteistä ja toimenpiteistä korkealaatuisen naudanlihan menekin edistämiseksi 30. kesäkuuta 1992 annetun neuvoston asetuksen (ETY) N:o 2067/92 ((EYVL L 215, 30.7.1992.)) kumoamisesta annetun Euroopan parlamentin ja neuvoston asetusehdotuksen ((EYVL C 364, 2.12.1997.)) tavoitteena on laajentaa menekinedistämistoimien (yhteisön ulkopuolisten maiden mahdollisuus) soveltamisala koskemaan korkealaatuista naudanlihaa. Komissio tietää, että kuluttajien luottamuksen voittamiseksi tarvittavat menekinedistämisponnistukset on aluksi rajoitettava koskemaan erikoistuneen karjankasvatuksen liharoduista tai risteytyksistä saatavaa korkealaatuista naudanlihaa. Kuitenkin komission tavoitteena on soveltamistoimenpiteiden avulla ja kyseisten markkinoiden sekä käytettävissä olevien varojen perusteella laajentaa tai rajoittaa luetteloa niistä tuotteista, jotka voivat saada Euroopan maatalouden ohjaus- ja tukirahaston (EMOTR) yhteisrahoittamien menekinedistämisohjelmien mukaista tukea. Tätä nykyä toimenpiteistä korkealaatuisen naudanlihan menekin edistämiseksi annetun neuvoston asetuksen (ETY) N:o 2067/92 soveltamista koskevista yksityiskohtaisista säännöistä 28. toukokuuta 1993 annetun komission asetuksen (ETY) N:o 1318/93 liitteessä I puhutaan mahdollisuudesta toteuttaa menekinedistämistoimia sellaisen lihan osalta, joka saadaan sekä teurasvasikoista (noin 6 kuukauden ikäisinä teurastetut eläimet) että liharotua olevista naudoista tai niiden risteytyksistä ja liharotua olevista lehmistä tai enintään 72 kuukauden ikäisestä ensimmäisestä risteytyksestä lypsykarjarodun kanssa (mainitun liitteen 3.5.1 kohta). Komissio vastaa seuraavasti parlamentin jäsenen esittämiin kysymyksiin: 1. Komissiolla ei ole mielipidettä tästä asiasta. 2. Komission mielestä ainoastaan kuluttajat ja markkinat voivat tarjonnan ja kysynnän lakia noudattaen säädellä naudanlihantuotantoa. 3. Komission tavoitteena ei ole vaikuttaa karjankasvattajien tai tuottajien valintoihin. Yhteisön naudanlihamarkkinoilla viime aikoina toteutetut interventiot johtuvat erityisesti BSE-kriisin naudanlihan kulutukselle aiheuttamista seurauksista eikä niitä enää tarvita, jos Euroopan parlamentti ja neuvosto hyväksyvät Agenda 2000 -asiakirjan ((KOM(97) 2000 lopullinen.)) sisältämät ehdotukset (tavoitteena mukauttaa tarjonta kysyntään). 4. Heti ohjelmakauden alussa komissio omaksui kuluttajien luottamuksen palauttamiseksi toimintalinjan, jonka tarkoituksena oli edistää korkealaatuista tuotantoa. Itse asiassa tämä tavoite voidaan saavuttaa tehokkaasti ainoastaan silloin, kun tuotteille suoritetaan lisätarkastuksia ja niiden osalta noudatetaan tiukempia sääntöjä kuin mainitun asetuksen liitteessä I on säädetty.